Nuwe Snit is 'n maatstaf van hul tonemende sukses
Suid-Afrika se bekroonde country-duo is terug met 'n splinternuwe enkelsnit, Maatstaf vir my Hart , wat nie net gaan voortbou op die unieke,moderne country-popstyl waarvoor hulle bekendheid verwerf het nie, maar ook die kieskeurigste musiekoor tevrede sal stel.
Dit is die groep se eerste opname met Hansie as nuwe lid en hulle hoop dat hul musiek vir luisteraars iets sal beteken, al is dit net om hulle te laat glimlag na 'n lang dag. Die enkelsnit is die eerste vrystelling vanaf hulle nuwe album, wat later vanjaar uitgereik word en daar word ook reeds aan 'n musiekvideo beplan.
Heuning se selfgetitelde debuutalbum is in 2012 uitgereik en was onmiddelik 'n treffer onder jonk en oud. Nie net het dit in 2013 'n Ghoema-toekenning vir Beste Country-album asook 'n Huisgenoot Tempo-benoeming vir Beste Nuweling opgeraap nie,maar ook talle radiotreffers opgelewer, waaronder As ek Val, Bietjie Langer Bly, Drome en Ek Wil Met Jou Dans, asook talle suksesvolle musiekvideos wat vandag nog op die kassie te sien is. Die vrystelling van hulle album Drome, in 2015, het vir hulle die geleentheid gegee om by die Crystal Palace in Bakersfield, Kalifornië, te gaan optree.
Nadat een van die oorspronklike groeplede, Henk Dercksen, in 2016 besluit het om Spanje toe te gaan, was die musiekpaar steeds so in aanvraag dat Jeanette besluit het om die duo vir 'n lewendige orkes te verruil, wat baie goeie aftrek gekry het. Hansie, wat op daardie stadium vir die orkes baskitaar gespeel het, het egter so goed ingepas as gevolg van sy talent en veelsydigheid, dat daar besluit is om weer terug te keer na die groep se oorspronklike formaat.
Jeanette Pretorius het van kleins af 'n passie vir musiek. Sy het op twaalfjarige ouderdom reeds haar debuutalbum by Boet Pretorius van Decibel Musiek opgeneem, waarna vyf ander (waarvan twee kinderalbums en een 'n country-album is), gevolg het. Alhoewel sy van 'n wye verskeidenheid musiek hou, lys sy Martina Mcbride, Carrie Underwood en Patsy Cline as haar grootste musiekinvloede. Dié talentvolle gesinsvrou is nie net 'n goeie sanger nie, maar ook 'n kranige liedjieskrywer, jodelaar en aktrise, wat al verskeie gasverskynings op die kassie gemaak het. Verder het sy al op verskeie leefstylprogramme opgetree, waaronder Jukebox, DKNT, Noot vir Noot, Bravo, Kwêla en vele meer.
Hansie Roodt het in 'n musikale huis grootgeword. Sy pa was 'n meester kitaarspeler, saam met wie sy ma soms gesing het en sy broers is ook gesoute musikante. Sy loopbaan het egter eers in 2010 afgeskop, maar sedertdien was daar al baie hoogtepunte en kon hy al saam met baie bekendes musiek maak, waaronder Mel Botes. Hy geniet 'n breë spektrum musiekgenres, wat wissel van Jazz tot Heavy Metal, en het groot waardering vir John Petrucci en Mark Knopfler se werk. As hy nie 'n musikant was nie, sou hy graag 'n weermagvlieënier wou word.
Die sangpaar het nog baie planne en drome en sal graag in die toekoms wil hê dat hulle musiek soveel as moontlik plaaslike, sowel as internasionale gehore moet bereik. Maatstaf vir my Hart gaan nie net 'n gunsteling wees op al wat treffersparades is nie, maar gaan ook voortbou op die sukses wat Heuning reeds bereik het as 'n alternatiewe country-duo, met musiek wat direk met die hart praat.
Afrikaanse Musiek Boet Pretorius BRAVO! Decibel Musiek DKNT Ghoemas Hansie Roodt Henk Dercksen Heuning Band Heuning Maatstaf vir my Hart Huisgenoot Tempo toekennings Jeanette Pretorius Jukebox Kwêla Mel Botes Noot vir Noot South African Music Stage and Screen Stage and Screen Cape Town Stage and Screen Johannesburg Stage and Screen music Stage and Screen South Africa Vaughan Gardiner	2018-10-30